
הכנסת העשרים
מושב רביעי
פרוטוקול מס' 746
מישיבת ועדת העבודה, הרווחה והבריאות
יום שני, ט"ו באייר התשע"ח (30 באפריל 2018), שעה 12:15
סדר היום:
הקמת ועדת משנה לנושא בניית תכנית אב לטיפול באוטיזם במגזר הערבי
נכחו:

חברי הוועדה: 
אלי אלאלוף – היו"ר
ג'מעה אזברגה

מיכל בירן

מוזמנים: 
	מנהלת תח' נכויות מיוחדות, ביטוח לאומי 
	–
	אילת כהן קלוזנר

	ממונה חקיקה, לשכת עו"ד 
	–
	ח'אלד דגש

	מתנדבת אצל ח"כ טלי פלוסקוב
	–
	שולה-סימונה עמר

	יו"ר ארגון תנו יד לחרש
	–
	משה בר

	עו"ד, מנהלת אגף קידום זכויות, אלו"ט 
	–
	עדי עזוז

	עו"ד, אגף קידום זכויות, אלו"ט  
	–
	יעל אבן

	מנכ"לית עמותת "טוהר לב"  
	–
	סימונה עמר

	עוזרת מנכ"לית  
	–
	לילך בן טובים

	"אהב"ה" – יו"ר הנכים בישראל 
	–
	אבנר עורקבי


ראש תחום פרלמנטרי:
אתי שבתאי
רישום פרלמנטרי:
אתי בן-שמחון
הקמת ועדת משנה לנושא בניית תכנית אב לטיפול באוטיזם במגזר הערבי
היו"ר אלי אלאלוף:
שלום לכולם, אני מתכבד לפתוח את ועדת העבודה, הרווחה והבריאות. התכנסו לדון בהקמת ועדת משנה לנושא קבוצת האוטיסטים, במיוחד במגזר הערבי. אני הוזמנתי ביחד עם עמותת "אלראזי", ביחד עם חבר הכנסת ג'מעה, ובאמת התרשמנו. מצד אחד, יש איזו תזוזה במגזר הערבי, אבל היא רחוקה מלהיות שווה ברמה שזה נמצא במגזר היהודי שגם כן צריך לשפר אותו, זה לא במקום. 

הגענו למסקנה מידית באותו דיון יחד עם ג'מעה, שכדי שהנושא הזה יטופל על ידי חברי הכנסת, במיוחד כדי לנסות לקדם את הנושא האוטיסטי במגזר הערבי. חבר הכנסת ג'מעה התנדב להיות יושב- ראש, אז נידבנו, או לא יודע מה, אבל זה היה ספונטני לשני הצדדים.  

ג'מעה אזברגה (הרשימה המשותפת):
זה היה ספונטני, זו הייתה הצעה שלך, אני קיבלתי אותה באותו מעמד. 
היו"ר אלי אלאלוף:
ביקשנו אז לצרף, כמו שמינוי של ועדת משנה חייבת להיות שמית, אז זה השם. מוצע שג'מעה יהיה היושב-ראש, יחד עם חבר הכנסת עבד אל חכים חאג' יחיא, יחד עם חברת הכנסת נורית קורן, שעוד לא הגיבה, אבל אם לא, אז אנחנו נחליף. חבר הכנסת אברהם נגוסה ומיכל בירן שנוכחת.

ברשותכם, אתם רוצים לדבר על זה. לחבר הכנסת ג'מעה, יש רקע מתאים – הוא היה איש מערכת הבריאות וכו'.
ג'מעה אזברגה (הרשימה המשותפת):
אדוני היושב-ראש, קודם כל, תודה רבה על המעמד ועל האמון שאתה נתת בי להיות יושב-ראש ועדת משנה לעניין האוטיזם. אני, בהיותי איש של מערכת הבריאות, עבדתי הרבה שנים במערכת הבריאות, וגם ההשכלה האקדמית שלי היא ניהול מערכות בריאות. אגב, היום אני פנסיונר של קופת חולים "מכבי", למרות זאת, אני מעורה במערכת, ויש לי קצת רקע. 
הנושא של האוטיזם הוא נושא מאוד כאוב בכלל בכל המדינה בכלל, ובמגזר הערבי בפרט. הנושא מצריך המון כוח אדם מגוון, אתה צריך הרבה אנשים על מנת לאבחן את הנושא הזה, ואצל ילד שהוא אוטיסטי, אתה צריך כמה תחומים,  בעצם הוא חי בעולם משלו. זו לא מחלה, אפשר להגדיר. כלומר, הנושא של האבחון הוא בעייתי. הנושא השני הוא נושא מגוון בין משרד הבריאות למשרד הרווחה, וזה מצריך המון כוח אדם, דבקות במטרה, על מנת להגיע ולהתקדם בעניין אבחון האוטיזם. 

הנושא השלישי, או לא פחות ואפילו יותר – נושא כוח האדם המוכשר לעניין הזה. הבעיה היא כוללנית ובפרט בדרום, זאת אומרת, הבעיה כפולה – פעם אחת בדרום ופעם אחת במגזר הערבי. אני יודע שהמשימה היא לא פשוטה ולא קלה, אבל אני איעזר בבעלי מקצוע על מנת להכין תכנית מפורטת ולהביא את הנושא הזה לפחות למודעות של הציבור, ואחר כך, לנסות לתקצב את זה בצורה זו או אחרת - - -

היו"ר אלי אלאלוף:
וגם לממשלה. 

ג'מעה אזברגה (הרשימה המשותפת):
לממשלה כמובן. 

כמובן גם בעזרתך כיושב-ראש הוועדה, וגם כאיש שנמצא בתוך הקואליציה. שוב פעם, תודה רבה על האמון.

היו"ר אלי אלאלוף:
בבקשה, חברת הכנסת מיכל בירן.
מיכל בירן (המחנה הציוני):
אני חושבת שזה חשוב. אני שמחה על הקמת ועדת משנה. יצא לי להיתקל באספקטים אחרים של בריאות הנפש בחברה הערבית, גם בך, ועדת המשנה לפורום בריאות הנפש. גם בזה שקיבלתי פניות מפסיכולוגים שעובדים ברשויות מקומיות שלא נחשבים תחנה לבריאות הנפש, ובגלל זה בעצם לא צוברים ותק, ולא מצליחים להתקדם במערכת. אני שמחה להתכנס גם לנושא הזה שהוא מאוד חשוב. 

היו"ר אלי אלאלוף:
תודה. 

פורמלית אנחנו אמורים להצביע על אישור הקמת ועדת משנה להתמודדות עם הנושא האוטיסטי במגזר הערבי. 

הצבעה - מי בעד? מי נגד?
הצבעה

בעד – רוב
נגד – אין
הקמת ועדת משנה לנושא בניית תכנית אב לטיפול באוטיזם במגזר הערבי אושרה.
היו"ר אלי אלאלוף:
פה אחד. אני שמח שזה קם. אנחנו לרשותכם. 

תודה רבה לכולם.
הישיבה ננעלה בשעה 12:30.

